Okresná prokuratúra Bardejov 
Kellerova 7, 085 43 Bardejov

Sp. zn. : Pv 708/13/7701	Bardejov, 4.10.2013
EEČ : 2-54-90-2013

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno d/ Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Bardejov
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhanej za prečin krádeže podľa § 212 ods. 2 písm. d/ Tr. zákona na tom skutkovom základe, 
                                                                                                             že 
dňa 13.08.2013 v čase okolo 18.00 hod. v katastrálnom území obce XXXXX, okr. XXXXX,  z pozemku XXXXX parcelného čísla XXXXX, vedeného na liste vlastníctva č. XXXXX ako orná pôda, ktorý patrí do poľnohospodárskeho pôdneho fondu, bez povolenia odcudzila 50 kusov kukuričných klasov kŕmnej kukurice, čím takto XXXXX spôsobila škodu vo výške 15 eur.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ v XXXXX sp.zn. XXXXX zo dňa 10.09.2013 bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX, nar. XXXXX trvale bytom XXXXX, za prečin krádeže podľa § 212 ods. 2 písm. d/ Tr. zákona na tom skutkovom základe, že dňa 13.08.2013 v čase okolo 18.00 hod. v katastrálnom území obce XXXXX okr. XXXXX, z pozemku XXXXX parcelného čísla XXXXX, vedeného na liste vlastníctva č. XXXXX ako orná pôda, ktorý patrí do poľnohospodárskeho pôdneho fondu, bez povolenia odcudzila 50 kusov kukuričných klasov kŕmnej kukurice, čím takto XXXXX spôsobila škodu vo výške 15 eur.

Po skončení skráteného vyšetrovania predložil dňa 03.10.2013 poverený príslušník Obvodného oddelenia PZ v XXXXX podľa § 209 ods. 1 Tr. poriadku Okresnej prokuratúre XXXXX vyšetrovací spis sp.zn. XXXXX na ďalšie konanie.

Preskúmaním na vec sa vzťahujúceho vyšetrovacieho spisu bolo zistené, že sú splnené podmienky na postup prokurátora podľa ustanovenia § 216 Tr. poriadku, pretože obvinená XXXXX sa vo svojej výpovedi konanej dňa 18.09.2013 na Obvodnom oddelení PZ v XXXXX pred povereným príslušníkom PZ k spáchaniu skutku kladenému jej za vinu uznesením sp.zn. XXXXX zo dňa 10.09.2013 priznala, popísala jeho spáchanie a oľutovala svoj čin. Taktiež urobila vyhlásenie, že spáchala skutok, za ktorý je stíhaná a vyslovila súhlas s podmienečným zastavením trestného stíhania.

Obvinená XXXXX vo svojej výpovedi uviedla, že dňa 13.08.2013 okolo 18.00 hod. sa vybrala sama pešo na kukuričné pole, ktoré sa nachádza za obcou XXXXX vedľa hlavnej cesty, natrhať kukuricu pre deti. So sebou si zobrala batoh, do ktorého dávala nazbierané kukuričné klasy. Cestou domov ju zastavili policajti, ktorým vydala 50 kusov kukuričných klasov, ktoré mala v batohu. Povolenie na zber kukurice nemala a natrhanú kukuricu zbierala pre seba a svoje deti. Svoje konanie ľutuje a je ochotná spôsobenú škodu uhradiť v plnej výške.

Zo zápisnice o výsluchu svedka - poškodeného XXXXX je zrejmé, že dňa 13.08.2013 vo večerných hodinách mu oznámili policajti, že z kukuričného poľa, ktoré sa nachádza XXXXX za obcou XXXXX vedľa cesty I. triedy v smere na XXXXX, došlo ku krádeži kukuričných klasov. Policajtom uviedol, že  povolenie na zber kukurice nikomu nedal, a že kukurica bola odcudzená z pozemku katastrálneho územia obce XXXXX, okr. XXXXX, parcelného čísla XXXXX, vedeného na liste vlastníctva č. XXXXX ako orná pôda, ktorý patrí do poľnohospodárskeho pôdneho fondu a ktorý ich družstvo dlhodobo užíva a obhospodaruje na základe zmluvy o nájme poľnohospodárskeho pozemku uzatvorenej s vlastníkom parcely. Odcudzením 50 kusov kukuričných klasov bola XXXXX spôsobená škoda vo výške 15 eur, ktorú obvinená XXXXX uhradila, o čom jej bol vystavený pokladničný doklad.

	Z listinných dôkazov, a to potvrdenia o zaistení veci a úradného záznamu o vrátení veci Obvodného oddelenia PZ v XXXXX zo dňa 13.08.2013 je zrejmé, že obvinená XXXXX dňa 13.08.2013 vydala odcudzenú kukuricu v počte 50 kusov, ktorá bola toho istého dňa vrátená XXXXX. Z príjmového pokladničného dokladu zo dňa 23.09.2013, vystaveného poškodeným XXXXX je zrejmé, že XXXXX, bytom XXXXX, okr. XXXXX uhradila spôsobenú škodu vo výške 15 eur.

Z charakteristík na obvinenú XXXXX a odpisu registra trestov vyplýva, že XXXXX viedla riadny život, doteraz nebola súdne trestaná a v evidencii priestupkov Obvodného úradu XXXXX, odbor všeobecnej vnútornej správy nemá žiaden záznam. V mieste trvalého bydliska je hodnotená všeobecne, býva XXXXX spolu so svojím manželom a dvoma maloletými deťmi, toho času je na materskej dovolenke a jej správanie nebolo riešené komisiou na ochranu verejného poriadku.

	V zmysle ustanovenia § 216 ods. 1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a/ 	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a 	zrozumiteľne,
b/ 	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c/ 	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Pri prečine krádeže podľa § 212 ods. 2 písm. d/ Tr. zákona je trestná sadzba trestu odňatia slobody až na dva roky.

Vzhľadom na to, že u obvinenej XXXXX boli splnené zákonné podmienky na postup podľa ustanovenia § 216 ods. 1 Tr. poriadku, bolo potrebné rozhodnúť tak, ako je uvedené vo výrokovej časti tohto uznesenia.

Obvinenej XXXXX bola v súlade s ustanovením § 216 ods. 2 Tr. poriadku určená skúšobná doba na 12 (dvanásť) mesiacov. Skúšobná doba začína plynúť právoplatnosťou tohto uznesenia. 

Poučenie:
	Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. 

	Sťažnosť má odkladný účinok. (§ 185 a nasl. Tr. por.)

JUDr. Alena Džmurová
prokurátorka